คำสั่งนายกรัฐมนตรี ที่ 2/2548 เรื่อง กำหนดมาตรการบังคับเพื่อแก้ไขปัญหาด้านพลังงานของประเทศ
คำสั่งนายกรัฐมนตรี
คำสั่งนายกรัฐมนตรี
ที่ ๒/๒๕๔๘
เรื่อง กำหนดมาตรการบังคับเพื่อแก้ไขปัญหาด้านพลังงานของประเทศ[๑]
 

ในปัจจุบันราคาน้ำมันในตลาดโลกได้ปรับตัวสูงขึ้นมาก
และมีแนวโน้มว่าจะทรงตัวอยู่ในระดับสูงอย่างต่อเนื่อง ซึ่งมีผลทำให้ราคาน้ำมันเชื้อเพลิงภายในประเทศสูงตามไปด้วย
ดังนั้นเพื่อประโยชน์ในการแก้ไขและป้องกันภาวะการขาดแคลนน้ำมันเชื้อเพลิง จึงเป็นการสมควรกำหนดมาตรการเพื่อให้เกิดการใช้น้ำมันเชื้อเพลิงและไฟฟ้าอย่างประหยัด
ประกอบกับคณะรัฐมนตรีในการประชุมเมื่อวันที่ ๑๒ กรกฎาคม ๒๕๔๘ เห็นชอบมาตรการบังคับเพื่อแก้ไขปัญหาด้านพลังงานของประเทศ
จึงมีความจำเป็นต้องปรับปรุงคำสั่งนายกรัฐมนตรีที่ ๓/๒๕๔๗ ลงวันที่ ๓ กันยายน ๒๕๔๗
เรื่อง กำหนดมาตรการประหยัดพลังงาน

อาศัยอำนาจตามความในมาตรา
๓ และมาตรา ๕ แห่งพระราชกำหนดแก้ไขและป้องกันภาวะขาดแคลนน้ำมันเชื้อเพลิง พ.ศ. ๒๕๑๖
นายกรัฐมนตรีจึงมีคำสั่ง ดังต่อไปนี้

ข้อ
๑ ให้ยกเลิกคำสั่งนายกรัฐมนตรีที่ ๓/๒๕๔๗
เรื่อง กำหนดมาตรการประหยัดพลังงานลงวันที่ ๓ กันยายน ๒๕๔๗

ข้อ
๒ ห้ามมิให้สถานีบริการและร้านค้าน้ำมันเชื้อเพลิง
จำหน่ายน้ำมันเชื้อเพลิงทุกชนิดระหว่างเวลา ๒๒.๐๐ นาฬิกา ถึงเวลา ๐๕.๐๐ นาฬิกา ทั้งนี้ให้ยกเว้น
๑)
สถานีบริการ NGV และสถานีบริการ
LPG และสถานีบริการอากาศยานสามารถเปิดจำหน่ายน้ำมันได้ตลอด ๒๔
ชั่วโมง
๒)
สถานีบริการน้ำมันที่ตั้งอยู่บริเวณถนนเส้นทางหลักของการขนส่งสินค้าและคนโดยสารในเวลากลางคืน
ที่ตั้งอยู่บริเวณถนนพหลโยธิน ถนนมิตรภาพ ถนนสุขุมวิท ถนนเพชรเกษมและทางหลวงหมายเลข
๓๒ ๔๑ ๔๒ ๒๒๖ และ ๓๔๐ ในถนนช่วงที่อยู่นอกเขตกรุงเทพมหานครเมืองพัทยา และเทศบาล
ทั้งนี้
ให้กระทรวงคมนาคมร่วมกับกระทรวงพลังงานพิจารณาปรับเพิ่มหรือลดการยกเว้น ได้ตามความเหมาะสมกับสถานการณ์
๓)
สถานีบริการน้ำมันที่ตั้งอยู่บริเวณเส้นทางหลักอื่น
ๆ นอกเหนือจากที่กำหนดตาม ข้อ ๒) มอบหมายให้ผู้ว่าราชการจังหวัดมีอำนาจในการผ่อนผันให้เปิดจำหน่ายเฉพาะน้ำมันดีเซลได้ตลอด
๒๔ ชั่วโมง ในกรณีที่เห็นว่าเป็นสถานีบริการซึ่งเป็นจุดจอดรถหรือจุดแวะพักเชื่อมกับเส้นทางหลัก
๔)
ให้กรมธุรกิจพลังงานและสำนักงานตำรวจแห่งชาติกำกับดูแล
และควบคุมให้เป็นไปตามมาตรการที่กำหนดใน ข้อ ๒) และ ข้อ ๓)

ข้อ
๓ ให้ใช้ไฟฟ้าในการโฆษณาป้ายสินค้าหรือบริการ
หรือประดับสถานที่ทำธุรกิจป้ายชื่อร้าน และป้ายชื่อโรงภาพยนตร์ ได้เฉพาะในช่วงเวลา
๑๙.๐๐ นาฬิกา ถึงเวลา ๒๒.๐๐ นาฬิกา ทั้งนี้
ป้ายดังกล่าวต้องมีขนาดพื้นที่ตั้งแต่ ๓๒ ตารางเมตรขึ้นไป สูงกว่าพื้นไม่น้อยกว่า ๔
เมตร ใช้ไฟส่องสว่างอย่างต่ำ ๑,๐๐๐ วัตต์
ทั้งนี้
การกำกับดูแลและควบคุมข้างต้น ในเขตกรุงเทพมหานครให้เป็นอำนาจของผู้ว่าราชการกรุงเทพมหานคร
ส่วนในต่างจังหวัดให้เป็นอำนาจของผู้ว่าราชการจังหวัด

ข้อ
๔ คำสั่งนี้ในข้อ ๒ ให้มีผลบังคับตั้งแต่วันที่
๑๕ กรกฎาคม พ.ศ. ๒๕๔๘ เป็นต้นไปสำหรับในข้อ ๓ ให้มีผลบังคับตั้งแต่ ๑ สิงหาคม พ.ศ.
๒๕๔๘ เป็นต้นไป


สั่ง
ณ วันที่ ๑๕ กรกฎาคม พ.ศ. ๒๕๔๘
พันตำรวจโท
ทักษิณ ชินวัตร
นายกรัฐมนตรี












ชัชสรัญ/ผู้จัดทำ
๒๕ สิงหาคม ๒๕๔๘

อภิญญา/ปรับปรุง
๗ ตุลาคม ๒๕๕๗


[๑] ราชกิจจานุเบกษา
เล่ม ๑๒๒/ตอนพิเศษ ๖๖ ง/หน้า ๓/๑๗ สิงหาคม ๒๕๔๘